Malawi (jezero)

Jezero Malavi, u Tanzaniji poznato pod nazivom Nyasa a u Mozambiku kao Niassa, je jedno od afričkih velikih jezera i najjužnije jezero Istočnoafričkog rift sistema. Nalazi se između Malavija, Mozambika i Tanzanije. Deveto je po veličini jezero na svijetu a drugo po površini i dubini jezero u Africi. U vodama jezera Malavi se nalazi najveći broj jezerskih ribljih vrsta na svijetu uključujući oko 1000 vrsta ciklida. Mozambijski dio jezera je 10. juna 2011. godine proglašen zaštićenim parkom prirode dok se malavijski dio jezera nalazi u sklopu Nacionalnog parka jezera Malavi. Jezero Malavi je meromiktička vrsta jezera. Vode jezera Malavi otječu u rijeku Shire koja se uliva u Zambezi, a njegova najveća pritoka je rijeka Ruhuhu. U jezeru se nalaze dva naseljena ostrva, Likoma i Chizumulu, koji pripadaju Malaviju, ali su okruženi teritorijalnim vodama Mozambika. Geografija Jezero Malavi je dugo između 560 i 580 kilometara i široko oko 75 kilometara na najširem dijelu. Ukupna površina jezera je oko 29.600 km2. Obale jezera se nalaze u Zapadnom Mozambiku, istočnom Malaviju i južnoj Tanzaniji. Najveći rijeka koje se ulijeva u jezero je Ruhuhu dok se iz njegovog južnog dijelu formira rijeka Shire, pritoka velike rijeke Zambezi koja dijelom protiče i kroz Mozambik. Jezero leži u dolini formiranoj prilikom otvaranja istočnoafričkog rifta, kada se Afrička tektonska ploča podijelila na dva dijela a naziva se divergentna granica tektonske ploče. Period nastanka se različito procjenjuje od oko 40.000 godina do perioda od prije jedan do dva miliona godina. Jezero se nalazi oko 350 kilometara jugoistočno od jezera Tanganjika, još jednog od velikih jezera istočnoafričkog rifta. Nacionalni park jezero Malavi se nalazi na južnom kraju jezera i pripada državi Malavi. Također pogledajte Afrička velika jezera Reference